Mittauslaitteessa oleva CE-merkintä kertoo, että valmistaja vakuuttaa laitteen täyttävän kaikkien sitä koskevien, CE-merkintää edellyttävien direktiivien vaatimukset. Mittauslaitteissa tämä voi tarkoittaa mittauslaitedirektiivin tai vaakadirektiivin lisäksi esimerkiksi pienjännitedirektiiviä tai ATEX-direktiiviä. Tarkemmin asiasta kerrotaan laitteen mukana tulevassa vaatimustenmukaisuusvakuutuksessa, jonka CE-merkinnän kiinnittänyt valmistaja tai valmistajan edustaja laatii mittauslaitteelle. Vaatimustenmukaisuusvakuutuksessa on lueteltu kaikki direktiivit, joiden vaatimukset kyseinen mittauslaite täyttää.
Mittauslaitteissa tai vaaoissa, jotka täyttävät EU-direktiivien vaatimukset, on tavallisen CE-merkinnän lisäksi muita merkintöjä. Jos nämä merkinnät puuttuvat, laite ei täytä vaatimuksia eikä sitä saa käyttää mittauslaitelain mukaisiin mittauksiin.
Mittauslaitteessa oleva CE-merkintä lisämerkintöineen kertoo, että se täyttää mittauslaitedirektiivin (2014/32/EU) tai vaakadirektiivin (2014/31/EU) vaatimukset.